Les obres de millora del barri de Les Casetes avancen amb rapidesa
29 de juliol de 2021

El barri de Les Casetes de l'Eliana, un dels més antics i amb més solera de la localitat, està sent remodelat en la segona fase d'unes obres que milloraran la qualitat de vida dels seus veïns i veïnes. Unes obres que van començar a finals del passat mes de maig i que estaran acabades, si no hi ha imprevistos, al mes de setembre.

El projecte compta amb un pressupost de licitació de 405.000 euros i està subvencionat íntegrament per la Diputació de València. L'adjudicació va recaure sobre l'empresa CADERSA, que està sent l'encarregada de l'execució de les noves voreres als carrers Molí, Nàquera, Verge del Pilar, Ricardo Llopis, Alegria, Pedralba i l'Horta. Juntament amb aquesta renovació s'executarà el canvi de canonades per al subministrament d'aigua així com les escomeses domiciliàries. A més, està prevista la plantació d'arbratge, renovació de l'enllumenat i instal·lació d'elements que completen el mobiliari urbà.

L'alcalde Salva Torrent ha declarat que aquesta segona fase ve a completar la zona baixa del barri, on les voreres estaven molt deteriorades i el veïnat l'estava demandant, i que en total a l'Eliana en aquests moments s'estan executant 2 milions d'euros en obra pública.